AlexejDobrolubov/national_council_slovak_2010 huggingface dataset:
33. schôdza NR SR - 10.deň - A. dopoludnia
Dátum: 2025-04-09
Poslanec: Kleinert, Dana (PS)
Druh vystúpenia: Vystúpenie s faktickou poznámkou

59. Iste. Ďakujem, kolegyne a kolegovia, skúsim tak spoločne odpovedať. Ja som si nie istá, či tá analýza z ministerstva financií, čo sa týka dopadu na samosprávy, existuje, alebo respektíve ak by aj bola, ako sa rozhodli, lebo myslím si, že sa nerozhodli správne. Naozaj je problém v tom, že hlúpa Ficova transakčná daň dvíha v tomto celom reťazci aj mestám náklady niekoľkonásobne a ešte keď sa hradia aj z výplat zamestnancov, tak to je proste šialené. Samosprávy totižto neustále zachraňujú čokoľvek, čo tejto štát potrebuje, a to je, lebo logicky sú k ľuďom najbližšie, a to je od starostlivosti pre seniorov proti ich osamelosti napríklad alebo celkovo zdravotnej, až po, cez covid, povodne a tak ďalej. Vždy keď niečo je, tak proste sa to všetko hodí na samosprávy a teraz je to úplne rovnaké. A to ešte my v Bratislave nejako by sme to, sa vraví, možno aj mohli dať, ale u nás to môže byť napríklad o, neviem, jedna škola pomalšie opravená alebo neskôr, ale taký Betliar, obec, ktorá má státisíce návštevníkov v okolí národnej kultúrnej pamiatky ročne, tak nemá ani len kanalizáciu kvôli 14 rokom Ficovej vlády. A pre nich je to úplne ako už naozaj že posledná rana. Čiže je to šialené, že sa dusí týmto spôsobom ekonomická aktivita kohokoľvek a aj tých ľudí v tom Betliari, v tej obci, pretože prečo by sa oni mali snažiť. Aj tak už znova nanovo tu máme naspäť licenciu za to, že vôbec majú ľudia nejaké firmy, 360 alebo 960 eur ročne musia zaplatiť trest za to, že vôbec nejakú firmu majú. K tomu potom platia aj zvýšené poplatky a k tomu ešte aj túto transakčnú dať. No načo by si oni zakladali firmy alebo načo by mali nebodaj rásť, prípadne prijímať nových zamestnancov, a tým pádom by sa zvyšovali DPFO pre samosprávy, že? To je tak nelogické rozhodnutie, toto čo máme tu te... (Prerušenie vystúpenia časomerom.)
33. schôdza NR SR - 9.deň - B. popoludní
Dátum: 2025-04-08
Poslanec: Kleinert, Dana (PS)
Druh vystúpenia: Vystúpenie s faktickou poznámkou

188. Ďakujem vám, pán Šipoš. Ja by som chcela niektoré veci dať ešte na pravú mieru alebo si navzájom vyjasniť. Mne je úplne jasné, že ten rozdiel medzi touto vládou a tou Matovičovou je, že táto vláda tu jednak nechala zhumpľované zdravotníctvo, prázdne sklady, zato plné zlaté tehly pána Kajetána Kičuru. To mi je úplne jasné, že toto je cynizmus a arogancia, a zároveň vaša vláda sa aspoň nejako snažila proste s tým bojovať. Druhá vec je, že spomeňme si, kto vymyslel termín múdrosráči . Bol to pán Matovič, kto spomínal napríklad pani Baťovú, vtedajšiu riaditeľku ŠÚKL-u, a kto vtedy na tlačovkách povedal, že čokoľvek, čo pani Baťová, nemá cenu. Čiže, bohužiaľ, pán Matovič svojím správaním spustil tento čudný kolotoč spochybňovania odborníkov a ešte ich aj takýmto spôsobom nazýval. Čiže, bohužiaľ, toto je presne to, na čo sme my vtedy upozorňovali, že spôsobí problémy v celej krajine, tak ako celej krajine v tejto chvíli spôsobí problémy to, a už aj spôsobuje, že sa vôbec bavíme o tom, že budeme odškodňovať niekoho, kto nedodržiaval vtedajšie pravidlá. Mne to príde naozaj zvrátené a ja rozumiem tomu, že sa mohlo urobiť mnoho chýb, ja som pod pojmom plačovky nemyslela to, že sa niekto pod návalom emócií rozplače na tlačovke, to v žiadnom prípade, tie plačovky boli skôr o tom, že pán Matovič sa neustále nejakým spôsobom vyviňoval a všetci boli na vine, len teda nie on. Čiže ja si myslím, že je veľmi dôležité aj akoby naozaj v rámci toho, že ako ďalej sa pozrieť aj na tú minulú dobu. Bohužiaľ, nedeje sa to v tejto chvíli, pričom to by som si veľmi priala, v tejto chvíli počúvame bludy o kukurici a pánovi Kotlárovi namiesto toho, aby sme si naozaj povedali, aké chyby sme spravili alebo, či už z nevedomosti, alebo z čohokoľvek, že proste ako ísť ďalej, ako sa chrániť do budúcna, ako chrániť svojich najslabších, a to sa nedeje. A namiesto toho tu máme takéto akoby dve skupiny, ale to, čo robí Fico, je naozaj hanebné, to uznávam. Ďakujem.
35. schôdza NR SR - 14.deň - B. popoludní
Dátum: 2025-06-17
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

Ďakujem pekne za slovo, pán predseda. Vážené panie poslankyne, vážení páni poslanci. Predkladám vám na prerokovanie návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k poplatkom v zdravotníctve a nedostupnosti ambulantnej zdravotnej starostlivosti. V návrhu uznesenia žiadame ministra zdravotníctva, Kamila Šaška, aby poslancom Národnej rady predložil analýzu poplatkov a doplatkov v zdravotníctve. Zároveň žiadame ministra zdravotníctva, aby predložil návrh riešení, ktorými chce odstrániť poplatkovú bariéru, ktorá je pre mnohých pacientov prekážkou v dostupnosti včasnej zdravotnej starostlivosti. V rozprave sa k tejto problematike budem venovať podrobnejšie. Pán predsedajúci, skončil som. Ďakujem veľmi pekne za slovo.
35. schôdza NR SR - 10.deň - A. dopoludnia
Dátum: 2025-06-11
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

Vážený pán predsedajúci, vážené poslankyne, poslanci, v súlade s § 73 ods. 1 zákona o rokovacom poriadku som bol určený gestorským výborom Národnej rady pre zdravotníctvo za spravodajcu k návrhu uvedeného zákona, tlač 741. Podľa zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Návrh zákona obsahuje stanovisko Ministerstva financií Slovenskej republiky a Ministerstva hospodárstva Slovenskej republiky. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady pre zdravotníctvo. Odporúčam, aby výbory prerokovali predmetný návrh zákona v druhom čítaní do 5. septembra 2025 a v gestorskom výbore do 8. septembra 2025. Prosím, pán predsedajúci, otvorte všeobecnú rozpravu.
35. schôdza NR SR - 7.deň - B. popoludní
Dátum: 2025-06-05
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

114. Ďakujem pekne za slovo, pán predseda. Veľmi dobre, Peter, si poukázal na to, naozaj, vážení členovia koalície, ľudia vám vo voľbách zverili moc, v podstate máte takmer neobmedzenú moc a môžte rozhodovať o veciach v tejto krajine, chode tejto krajiny. Áno, mnohé veci z toho sa robia tu v parlamente. Jediná vec, čo sa od vás očakáva, keďže sme v demokratickej krajine, aby ste to robili transparentne a aby ste pripustili diskusiu o tom, čo chcete presadiť, schváliť. To je v podstate jediné a to je aj jediná najväčšia právomoc opozície v mene ľudí, ktorí nás volili, veci pripomienkovať, naštudovať si ich a robiť na ne reflexiu. Vy nám neustále toto právo odoberáte. Ale ja vám chcem povedať, nielen nám, ale vy vlastne týmto spôsobom ničíte demokraciu, ničíte to, za čo bojovali, áno, a ľudia pred nami a chceli, aby sme žili v krajine, kde sa o zákonoch bude môcť debatovať a kde sa nebude používať arogancia moci ako v nejakých autoritatívskych režimoch. Keď takto ničíte rokovací poriadok, v podstate toto robíte, ničíte demokraciu. Ďakujem.
33. schôdza NR SR - 9.deň - A. dopoludnia
Dátum: 2025-04-08
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

58. Ďakujem za slovo. Tak myslím, že všetci už si vieme a uvedomujeme, že covid nie je chrípočka, že to bol tichý zabijak a zanechal u nás viac ako 20-tisíc mŕtvych. Tí, ktorí hovorili o covide ako o chrípôčke, boli to nebezpeční dezinformátori a áno, aj oni sa podpísali pod to, že mnohí zľahčili toto ochorenie tak, že ich blízki alebo oni sami nakoniec na to doplatili svojimi životmi. Treba poďakovať všetkým, ktorí boli ochotní sa obetovať a obmedziť tak, aby ochránili druhých. Toto je ľudskosť, toto je tá veľkosť, ktorú mnohí obyvatelia našej krajiny dostali. Na druhej strane je to nefér, že teraz táto vláda ide týmto zákonom odškodňovať tých, ktorí sa správali bezohľadne, ohrozovali ostatných a, áno, žiaľ, nepriamo spôsobili, že šírenie ochorenia v našej krajine sa zosilňovalo a nakoniec zanechalo po sebe toľko úmrtí, koľko je tu. Pán poslanec Baláž, čo sa týka očkovania, boli sme najrýchlejšie očkujúca krajina v Európskej únii za mojej éry. Najrýchlejšie sme zvládli brutálne ťažkú logistiku. Áno, v tom nepripravenom zdravotníctve. Pohybovali sme sa v očkovaní na popredných priečkach. Čo sa týka testovania, veľa sme o tom hovorili. Štúdia v jednom z najprestížnejších vedeckých časopisov dokázala opodstatnenosť tejto intervencie. Mnohé múdre krajiny sa z toho poučili, následne publikovali ďalšie štúdie a na vrub skríningového testovania zachránili tisícky životov. A to je aj moja odpoveď, že áno, aj my sme týmto spôsobom zachránili množstvo úmrtí. Samozrejme, veci chceme vyhodnocovať, avšak obávam sa, že táto vládna moc aj na čele s vaším splnomocnencom nemá absolútne mentálnu kapacitu, aby spra... (Prerušenie vystúpenia časomerom. Potlesk.)
33. schôdza NR SR - 6.deň - B. popoludní
Dátum: 2025-04-02
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

66. Ďakujem pekne za slovo. No nie som až taký rétor ako vy, pán minister, ale áno, volám sa Marek Krajčí a ja mám taký pocit, že tomu, čo ste povedali, sa dá asi tak veriť, ako to, že ani neviete, ako sa volám. (Reakcie z pléna. Potlesk.) Úprimne, tá vaša interpretácia tých vecí, ako to je naozaj neuveriteľné dezinformácie. A dokonca niečo také, že pripísať tú prvú vlnu akože opatreniam, ktoré robil pán Pellegrini na začiatku, keď s čínskym lietadlom odviezol úplne všetky ochranné pomôcky, ktoré na Slovensku vtedy boli k dispozícii 7. februára. A následne treba povedať, že štátne hmotné rezervy nemali absolútne nič, že vláda prijala v roku 2019 uznesenie, kde sa hovorilo o tom, že je akútny nedostatok najmä anestéziológov. To, čo hovoril pán poslanec Stachura, že naozaj to zdravotníctvo bolo v žalostnom stave a vy to všetko chcete hodiť na nás. Ináč, mimochodom, ja som bol minister jeden rok, viete, koľko ľudí bolo, žiaľ, mŕtvych, keď som odchádzal? Osem a pol tisíc. A stále ste sa pozerali na mňa, že som zodpovedný za 20-tisíc úmrtí. Takže to je naozaj že, to je tak tá informácia nepresná a, by som povedal, zavádzajúca, čo ste povedali. Verím, že v rozprave sa podarí veľa vecí ešte vysvetliť. Ďakujem. (Potlesk.)
33. schôdza NR SR - 6.deň - B. popoludní
Dátum: 2025-04-02
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

51. Ďakujem pekne za slovo. Ja by som chcel reagovať na to vystúpenie tiež najskôr tým, že by som chcel vyjadriť úprimnú ľútosť a sústrasť všetkým obyvateľom tejto krajiny, ktorých táto pandémia postihla tým, že stratili svojich príbuzných a takisto by som chcel v tejto situácii a aj potom, čo sme počuli, vyjadriť veľké poďakovanie všetkým zdravotníkom, ale aj vôbec ľuďom, ktorý sa nasadili preto, aby ochránili tých najzraniteľnejších, ktorí na covid infekciu mohli ochorieť tak, že jej mohli podľahnúť a zomrieť. Veľká vďaka patrí záchranárom, ako bolo povedané pánovi Majerskému. Veľká vďaka patrí všetkým lekárom, ktorí, ktorí častokrát v tých prvých fázach pandémie, aj o tom chcem rozprávať, aj tým, že nemali dostatočné vybavenie materiálne, nemali sme tu rúška, nemali sme nič, tak s nasadením vlastných životov zachraňovali týchto ľudí. Všetkým tým, ktorí sa rozhodli, že budú pomáhať aj pri testovaní. No a, samozrejme, áno, chcem tiež poďakovať aj, aj vedeniu ministerstva zdravotníctva, ktoré v tom roku, keď ja som tam bol, pracovalo nonstop. Petrovi Stachurovi, ktorý zabezpečoval zdravotnú starostlivosť v nemocniciach a bolo správne povedané, že počas našej éry sme nemuseli zaviesť protokol o obmedzení liečby a všetci pacienti, nebola žiadna selekcia, všetci pacienti dostali adekvátnu zdravotnú starostlivosť vrátane, vrátane ventilačnej zdravotnej starostlivosti. A bolo to len vďaka tomu, že tento managment sa naozaj robil centrálne na ministerstve. Takže ja som chcel takto zareagovať na to vystúpenie a teším sa ešte aj na vystúpenie v rozprave. Ďakujem.
33. schôdza NR SR - 3.deň - A. dopoludnia
Dátum: 2025-03-27
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

97. Ďakujem. Feri, ako ja musím povedať, že tá spolupráca aj s tebou v tom predchádzajúcom období a najmä s komorou záchranárov bola veľmi dobrá a vďaka tomu tu máme aj do veľkej miery ovocie tohto zákona, pretože vedeli sme, čo chceme, mali sme naozaj dobrú víziu, dobrý plán. Trošku je smutné, čo z toho všetko sa nepodarilo spraviť a nieže len bolo na papieri, ale bolo rozrobených. Hovoril som na výbore o tendri, mohli byť nové vozidlá k dispozícii a pre štát, pre ľudí a mnohé veci sa naozaj nepodarili urobiť, žiaľ, aj kvôli tomu, lebo je to predmet biznisu. A veľmi dobre vieme, že tí ľudia, ktorí tam po mne nastúpili, tak mali tiež prepojenie na súkromné záchranné služby a nechceli v žiadnom prípade dovoliť, aby bol štát v tejto službe občanom posilnený a aby oni strácali podiel na trhu. A to je obrovská, obrovská škoda. Toto je systém, v ktorom zdravotníctvo je, a ja sa naozaj teším na tú garnitúru, ktorá to bude vedieť ešte lepšie robiť, ako sme to možno robili my a posunúť to smerom k pacientom. Takže vďaka aj za to tvoje vystúpenie. Samozrejme, tie defibrilátory tiež, chcem to vrátiť, bolo to v spolupráci s vami a my sme to len vedeli tu v parlamente vtedy presadiť a sme radi, že niečo takéto sa podarilo, a že to má také dobré ovocie. Ja som sám zachytil tiež niekoľko prípadov, kedy z operačného strediska volali ľudí, ktorí potrebovali defibriláciu k najbližšiemu defibrilátoru, je to naozaj úžasná vec, čo sa podarilo spraviť. Vďaka.
33. schôdza NR SR - 3.deň - A. dopoludnia
Dátum: 2025-03-27
Poslanec: Krajčí, Marek (SLOVENSKO)
Druh vystúpenia: Vystúpenie s faktickou poznámkou

93. Ďakujem a ešte, aby som to doplnil, jedna vec. To, že máme tu kombinovaný systém štátu a súkromníkov, vlastne vygeneroval spôsob platby veľmi podobný, ako je to napríklad medzi poisťovňami, že štát cez koeficienty musí všetkých hráčov financovať rovnako. A toto je veľmi nebezpečný spôsob tiež, pretože pokiaľ štátni nominanti, ktorí sa často menia, sú skorumpovateľní a svojimi aj zlými zásahmi spôsobujú zadlžovanie štátnych záchraniek, je to voda na mlyn súkromníkov, ktorí tým pádom, aby štát nekrachoval, dostávajú peniaze navyše, pretože oni hospodárili v poriadku. A toto je prepojená nádoba, ktorá veľmi škodí slovenskému zdravotníctvu nielen v poisťovníctve, ale aj v systéme poskytovania záchrannej zdravotnej služby, lebo sa veľmi dobre vie, že keď sa skorumpujú tí štátni, zarobia na tom súkromníci. A keď tí politici, ktorí majú moc, sú schopní ovplyvniť jedných aj druhých, tak to je to najhoršie, čo sa môže diať a, žiaľ, ja mám veľké podozrenie, že takéto veci sa dejú.
33. schôdza NR SR - 3.deň - A. dopoludnia
Dátum: 2025-03-27
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

89-2 Ďalšia vec je a, samozrejme, všetci budeme čakať na tú vyhlášku, eventuálne teda ten, z vašej strany to nastavenie tej výberovej komisie, ktorá bude zabezpečovať výber na operačnom stredisku záchrannej služby. Takže k tomu teraz naozaj nechcem predbiehať, ale budeme veľmi-veľmi zvedaví. Samozrejme, vy keby ste chceli rozptýliť obavy a tie obavy tu sú, ako bolo povedané, veľmi-veľmi dlho, tak by ste určite už teraz do zákona, tak ako to navrhujú napríklad teraz poslanci za KDH, dali také parametre, že tie komisie by boli naozaj kreované z odborníkov a bola by pre spoločnosť aká-taká istota, že tí všetci ľudia sa nedajú kúpiť, tí všetci ľudia nemôžu byť v konflikte záujmov, a teda že vám svitá na to, že tá súťaž bude transparentnejšia a naozaj by ju mali, mali by v nej uspieť len tí najlepší. To sa zatiaľ, pán minister, nepodarilo. Uvidíme, ako to naozaj ďalej bude celé pokračovať, ale tie obavy ste naozaj nerozptýlili. Ďalšia zaujímavá vec, čo bola, ku ktorej sa priznal pán kolega Baláž, keď dával ten pozmeňujúci návrh, že posúvate o tri mesiace možnosti objednávania. Ako na jednej strane super, že bude i objednávanie a už to malo byť ďalej, je to obrovský problém slovenského zdravotníctva, na druhej strane škoda, že sa to znova odsúva. Budeme to pozorne sledovať a, ale úprimne, teraz fakt držím palce, aby sa to e-objednávanie spustilo. Vy veľmi dobre viete, že zo zdravotníctva sa stáva nedostupná služba pre mnohých ľudí, a to, že sa úplne všade už vyberajú poplatky v ambulanciách, to je naozaj katastrofa. Prosím, pán minister, skúste s tým niečo robiť, budete mať v tomto našu podporu. Keď sa s tým nebude nič diať, my na to budeme musieť upozorňovať, lebo toto je to, čo občanov tejto krajiny naozaj veľmi-veľmi trápi. Už mám posledných 25 sekúnd, takže z tohto pohľadu ja si myslím, že dobre, že takáto vec tu je, obavy nie sú rozptýlené, a preto my sa trošku obávame, čo sa bude diať práve s tým tendrom. Podľa toho vlastne ešte sa rozhodneme, ako budeme hlasovať. Ďakujem pekne.
39. schôdza NR SR - 1.deň - B. popoludní
Dátum: 2025-09-09
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

Ďakujem veľmi pekne, pán poslanec, za tvoj príspevok a absolútne sa zhodujem s tým, že je to premrhanie príležitostí. To, čo je požiadavka naprieč celou spoločnosťou, je požiadavka po nejakom zmierení. My sme tu mali príhovor predsedu Pellegriniho, potom sme tu mali príhovor predsedu Rašiho. Obidvaja vlastne prehovárali k tomu, ako budú rešpektovať rokovací poriadok, ktorý máme. Opak sa stal pravdou a teraz máme na stole ďalšie skracovanie času pre vyjadrenia v parlamente, čo je absolútny prejav demokracie, že poslanci tu vystúpia, najmä tí za opozíciu a môžu sa vyjadriť k všetkému. Veď to je, dá sa povedať, jediný skutočný priestor opozície, aby mohla upozorňovať na prešľapy vlády, nech už je ktokoľvek v opozícii, a tento priestor by jednoducho mala mať. Ale toto nepochopenie podstaty demokracie sa tu jednoducho ukazuje už v samotnom prístupe k tomu, že ešte v januári bol podaný návrh na vyslovenie nedôvery voči vláde. Je september a na žiadnej zo schôdzí, ktoré už boli, jednoducho tento návrh prerokovaný nebol. Na schôdzi v septembri nie je tento návrh daný na začiatok schôdze. To znamená, je vôbec otázne, či vôbec na tejto schôdzi bude prerokovaný. Toto je jednoducho prístup koalície k demokracii. A je to nakoniec popretie všetkého, čo sľubovala v samotnom prehlásení pri, pri dôvere, ktorá bola daná vláde zo strany parlamentu pri začatí jej fungovania. Je to jednoducho popretie všetkého, k čomu sa hlásili a takto to naozaj vyzerá, keď niekto si nectí demokraciu.
35. schôdza NR SR - 15.deň - B. popoludní
Dátum: 2025-06-18
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

72. Ďakujem veľmi pekne. Pán poslanec, keďže môj predrečník z nášho klubu tú vtipnú časť uviedol, tak ja si dovolím teraz vážnejšie. Jednoznačne máte podporu nášho klubu preto, že vám patrí táto pozícia a je absolútne na vás, kedy a ako ju využijete s ohľadom na všetko, čo tomu predchádzalo. Jednoducho ak nebudete zvolený touto Národnou radou teraz, keď ste sa tak rozhodli, že chcete využiť toto právo, ktoré vy máte, legitímne na základe parlamentnej demokracie, tak tí, čo za vás nezahlasujú, tak to jednoducho poprú. Tak ako to povedal aj pán poslanec Mikloško. Toto jednoducho patrí k parlamentnej demokracii. Najsilnejší opozičný klub si vyberie svojho človeka, ktorý bude podpredsedom parlamentu. Tu neexistuje žiadny priestor na žiadne kádrovanie ani zo strany opozície, žiadnej opozičnej strany a, samozrejme, ani zo strany koalície, inak by tu žiadny podpredseda potom za opozíciu zvolený nebol. Keď ste sa rozhodli, že to využijete teraz, je to absolútne legitímne. Nemožno prijať absolútne žiadne argumenty, že prečo na leto. Ja si veľmi dobre pamätám, čo bolo minulé leto. Veď tu sa prepustil Dušan Kováčik na slobodu. Veď my sme kvôli tomu vlastne išli iniciovať mimoriadnu schôdzu. To znamená, my nevieme, čo táto vláda chystá cez leto. A nakoniec máme tu návrhy na vyslovenie nedôvery vláde, ministrovi životného prostredia, vnútra z minulého roku. Tu polroka sa odkladajú tieto návrhy na vyslovenie nedôvery. Bolo by namieste, aby sme ich prerokovali. To znamená, ako táto vládna koalícia absolútne nemá žiadny nárok, aby tu rozprávala o tom, čo sa má a nemá v lete ešte prípadne robiť. Jednoducho keď bude na to dôvod, tak bude schôdza. A je dobré, aby tu opozícia mala svojho podpredsedu. Už ho mala mať dávno, lenže ste ho odvolali. Odvolali ste ho z hlúpych výhovoriek, a keď sa rozhodla teraz... (Prerušenie vystúpenie časomerom.)
35. schôdza NR SR - 15.deň - A. dopoludnia
Dátum: 2025-06-18
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

66. Ďakujem veľmi pekne, pán poslanec. Dve poznámky. Jedna, ja si myslím, že tvoje vystúpenie je dôležité, lebo ukazuje na dôležitú rolu, ktorú má osobitne dnes generálny prokurátor, že z hľadiska tých právomocí, aké má a hlavne ako ich využíva, tak je absolútne kľúčové, kto to je. Ja sa domnievam, že ten priestor, ktorý má generálny prokurátor aj zo zákona, je nadmerný a neslúži tomu, aby každý prokurátor naozaj cítil oporu, že keď bude robiť svoje rozhodnutia pri postihovaní trestnej činnosti, tak ten systém ho podrží. Pretože nikdy generálny prokurátor nebude poznať ten spis tak, ako ten prokurátor, ktorý to má na stole a tým všetkým si prešiel od začiatku. To znamená, dať generálnemu prokurátorovi, aby od stola rozhodoval, ja si myslím, že určite by nemal mať priestor, aby proste mohol zastaviť konania, aby mohol byť prekážkou vlastne v práci prokurátora. Na toto máme absolútne iné mechanizmy, ktoré sú pre ochranu práv stíhanej osoby a ktoré sú na strane obhajoby, ale nemal by tam vstupovať takto generálny prokurátor, ako v mnohých prípadoch vstúpil a môže vstupovať na základe zákona. Takže toto si vyžaduje jednak základnú reformu, aby takýto priestor generálny prokurátor nemal, ale osobitne musíme byť citliví, že kto tým generálnym prokurátorom je a čo sleduje koalícia svojimi návrhmi, ktoré sem prináša. Doživotná renta pre generálneho prokurátora, ktorý ju má dostať skôr, ako skončí funkčné obdobie, nie je nič iné, ako motivovať ho, aby skončil a táto vládna koalícia si tam dala niekoho iného. Tak to je. A ja poprosím pána predsedajúceho, aby nezasahoval do rozpravy bez toho, aby riadne využil nástroje, ktoré má podľa rokovacieho poriadku a takto nezneužíval svoju funkciu. Ďakujem.
35. schôdza NR SR - 15.deň - A. dopoludnia
Dátum: 2025-06-18
Poslanec: Kolíková, Mária (SaS)
Druh vystúpenia: Vystúpenie s faktickou poznámkou

56. Ďakujem veľmi pekne, pani poslankyňa. Ja si myslím, že je dobré spomenúť v tomto kontexte sudcu, voľné miesto sudcu na Ústavnom súde a (rečníčka si odkašľala), pardon, a osobitne ja si myslím, že je to aj v tomto kontexte správy od pána prezidenta dôležité, lebo to bol práve v tom čase predseda Národnej rady Peter Pellegrini, ktorý hovoril, že treba navýšiť počet ústavných sudcov, lebo oni to nestíhajú. A potom keď mal možnosť vyhlásiť voľbu, tak nie a nie sa k tomu, však my sme potom aj avizovali, že podáme trestné oznámenie, lebo už to považujeme za zneužívanie právomoci verejného činiteľa, tak potom naozaj po mesiacoch vyhlásil voľbu. A o to viac, keď tento prezident teraz, ktorý išiel v slede, samozrejme, všetkých záujmov vládnej koalície, upozorňuje na vládnu koalíciu, tak predsa len máme tu konsolidáciu verejných financií, je toto dobrý nápad? A keď už doživotnú rentu generálneho prokurátora, to naozaj vám už je úplne jedno, že ste si nastavili nejaké kritériá pre doživotnú rentu pre predsedu Národnej rady, pre premiéra, a to už je tu úplne mimo? To už ani netreba dokončiť funkčné obdobie? To naozaj? Tak keď už to tohto pána prezidenta zaskočilo, tak ja si myslím, že tu už musíme byť zaskočení všetci, ale určite okrem predsedajúceho Tibora Gašpara, podľa ktorého je to určite absolútne v poriadku. Ďakujem pekne.